د افغانی سرې میاشتې ټولنې د ځانګړې اونۍ په مناسبت د افغانستان اسلامی امارت د جلالتمآب رئیس الوزراء پیغام نحمده و نصلی علی رسوله الکریم، اما بعد اعوذ بالله من الشیطن الرجیم بسم الله الرحمن الرحیم قال الله تعالی: {لَنْ تَنَالُوا الْبِرَّ حَتّٰی تُنْفِقُوْا مِمَّا تُحِبُّوْنَ ؕ۬— وَمَا تُنْفِقُوْا مِنْ شَیْءٍ فَاِنَّ اللّٰهَ بِهٖ عَلِیْمٌ ۟ط} [آل عمران:۹۲] ژباړه: هیڅکله به تاسې(اې مؤمنانو!) د الله جل جلاله کاملې رضا ته تر هغو ونه رسېږئ، تر څو تاسو له هغو مالونو څخه څه صدقه وکړئ چې هغه ستاسو خوښېږی. او هر څه چې تاسې( د الله جل جلاله لپاره) صدقه کوئ، نو بې شکه الله جل جلاله ورباندې پوه دی. د الله جل جلاله عظیم احسان دی، چې د تېرو درېیو کلونو په څېر یو ځل بیا سږ کال افغانی سره میاشت د خیریه کړنو په پار د خپلو مالی سرچینو د تقویه کولو په موخه د ځانګړې اونۍ په ترڅ کې خپل فعالیتونه پیلوی. د اسلام مبارک دین د ژوند ټولو ابعادو ته شامل او کامل دین دی، چې اخوت، شفقت، خواخوږی، خیرخواهی، د مظلوم، بې وزله او اړمن لاسنیوی پکې ځانګړی ځای لری. دې مبارک دین د الهی لارښوونو او نبوی ارشاداتو پر اساس خپل اتباع د ناچارو او بې وسه وګړو په مرسته مکلف کړی او دا چاره یې د یوې اسلامی ټولنې له بنسټیزو اصولو څخه ګڼلې ده. افغانی سره میاشت له نږدې یوې سلیزې را هیسې په هېواد کې د یوې غیر انتفاعی، خپلواکې او مرستندویه خیریه ملی ټولنې په حیث د خپل دینی او وظیفوی مسؤولیت له مخې په هېواد کې د زیانمنو، اړمنو او بې کسه هېوادوالو هر اړخیز لاسنیوی کوی، چې د افغانستان اسلامی امارت د د دې خیریه ملی ټولنې له لورې هېوادوالو ته وړاندې شوی خدمتونه او په ځانګړی ډول په دې وروستیو کې له را ستنېدونکو کډوالو او د ختیزو ولاینونو له زلزله ځپلو هېوادوالو سره یې لازمې او اغېزناکې مرستې ستایی او له الله عزوجل څخه ورته د لا ډېرو بشری مرستو او خدمتونو توفیق غواړی. د هېواد په کچه د راټولو شویو سوالګرو کفالت او د ځان بسیاینې په موخه د افغانی سرې میاشتې ټولنې له لورې د هغوی لاسنیوی د یادولو وړ دی، دغه راز په دې وروستیو کې د روانی او عصبی ناروغانو د درملنې او ساتنې په برخه کې هم د افغانی سرې میاشتې ټولنې د سترو خدمتونو بشپړه ستاینه او قدردانی کوو. حاکم اسلامی نظام د افغانی سرې میاشتې له مرستو او خدمتونو د مننې ترڅنګ ډاډ ورکوی، چې د یادې خیریه ملی ټولنې د ناپېیلیتوب او خپلواکۍ درناوی او د بشری چارو په سمه توګه پرخ بیولو کې د دې ټولنې ملاتړ کوی. درنو خیرپالو هېوادوالو! لکه څنګه چې پورته ذکر شوه، افغانی سره میاشت زموږ د هېواد یوه بشرپاله خپلواکه ملی ټولنه ده، چې د محدودو امکاناتو په لرلو سره په سختو او ترینګلو حالاتو کې پرته له کوم تبعیض او توپیره زموږ د اړمنو، بې وزلو او زیانمنو هېوادوالو لاسنیوی ته را دانګی او د هغوی د ستونزو او کړاوونو د راکمولو او انسانی کرامت ساتلو په برخه کې انتهایی هڅې کوی. د ځانګړې اونۍ په ورځو کې د افغانی سرې میاشتې کارکوونکی او رضاکاران د مرستې د تر لاسه کولو په موخه تاسو درنو هېوادوالو ته مراجعه کوی، دا راز له ټولو امارتی مسؤولینو، کارکوونکو او مامورینو څخه د من طیب النفس په بڼه د یوې ورځې معاش د صدقې او له قدرمنو تجارانو څخه د مؤثرې مرستې غوښتنه کوی، زه هم په تاسو درنو هېوادوالو، امارتی مسؤولینو-منسوبینو او قدرمنو تجارانو غږ کوم، چې د دې بشرپاله ټولنې دا غږ بینوا مه پرېږدئ، ورسره تر خپلې وسې اړینې مرستې وکړئ؛ څو ستاسو د مرستو په واسطه د دې خیریه ټولنې د بشری خدمتونو او مرستو لمن لا پراخه او اغېزناکه شی. والسلام الحاج ملا محمد حسن آخند د افغانستان اسلامی امارت رئیس الوزراء